Svaka treća osoba koja je tijekom prošle godine napustila Hrvatsku odselila se u Njemačku, a svaka druga osoba koja se odselila u dobi je između 20 i 44 godine života, pokazuju to podaci Državnog zavoda za statistiku (DZS) o migraciji stanovništva tijekom prošle godine.

Prije desetak dana DZS je objavio da se lani iz Hrvatske odselilo 20.858 osoba, dok je iz inozemstva doseljeno 10.638 osoba pa je saldo migracije stanovništva Hrvatske s inozemstvom lani bio negativan i iznosio je minus od 10.220 osoba. Ti podaci sada su prošireni pa se među ostalim vidi i u koje su se zemlje odseljavali građani, iz kojih zemalja su se građani doseljavali u Hrvatsku, migracija stanovništva prema godinama života, kao i unutarnja migracija stanovništva.



U tri godine, od 2011. (od kada se vanjska migracija obrađuje prema novoj metodologiji pa su podaci usporedivi) do kraja prošle godine, prema podacima DZS-a negativni migracijski saldo više je nego udvostručen. DZS napominje i kako podaci za prošlu kao i 2013. godinu, a zbog primjene novog Zakona o prebivalištu, uključuju i osobe koje su Hrvatsku napustile privremeno, dulje od godinu dana, a taj su privremeni odlazak prijavile MUP-u.



Statistika kazuje kako je od ukupnog broja doseljenih u Hrvatsku 45,3 posto hrvatskih državljana i 54,6 posto stranaca, dok je u ukupnom broju lani odseljenih građana 93,7 posto hrvatskih državljana i 6,2 stranaca. Od ukupnog broja doseljenih osoba 39,2 posto osoba doselilo se iz Bosne i Hercegovine, a istovremeno se od ukupnog broja odseljenih osoba njih 38,2 posto odselilo u Njemačku. (Gabrijela GALIĆ)

VIŠE PROČITAJTE U TISKANOM IZDANJU







